34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Gyimesi, György (OĽANO)
Druh vystúpenia: Vystúpenie v rozprave

12. Ďakujem pekne za slovo, pán predseda. Veľmi pozorne som si prečítal dôvody na odvolanie Igora Matoviča z funkcie ministra financií. Všetky dôvody by sa dali zhrnúť do dvoch slov: hnusné farizejstvo. Toto hnusné farizejstvo, tú dvojtvárnosť, ktorú predvádzate od začiatku, to znamená, že od marca minulého roku, vám budem pripomínať každý deň. Vždy, keď prídu takéto návrhy, vždy, keď prídu takéto neopodstatnené návrhy, tak sa začneme baviť o tom, že vy, pán navrhovateľ, ktorý ste tu hodinu plamenne rečnili, ste v marci minulého roka, keď bolo 61 nakazených, vyhlasovali núdzový stav, zatvárali ekonomiku a vyhlasovali ste, že prvý je ľudský život a až potom je ekonomika. V momente, keď sa z vás stal opozičný poslanec, ste začali spochybňovať akékoľvek opatrenie, ktoré prijala táto vláda. Či sa jednalo o testovanie, či sa jednalo o vyhlasovanie alebo sprísňovanie núdzového stavu alebo či sa jednalo o zatváranie prevádzok. V novembri minulého roka, keď krivka nakazenosti rástla exponecionálnym spôsobom, keď sme mali desiatky mŕtvych a stovky nakazených denne, ste otvárali prevádzky, resp. ste navrhovali otvárať prevádzky len preto, lebo to znie vynikajúco pre tých, ktorí boli zatváraní, resp. ktorých prevádzky boli zatvárané, a len preto, lebo je to hnusné farizejstvo - a toto slovo budem opakovať veľmi často. Pre vás ľudský život neznamená absolútne nič. Pre vás sú podstatné vaše percentá, pekný úsmev a dve jamky v lícach. Toto ste predviedli aj pri očkovaní, resp. spochybňovaní očkovania, veď v auguste minulého roka ste tvrdili to, že povinné očkovanie by malo byť, teraz tvrdíte to, že už nemusí byť, pretože vám to z prieskumu vychádza takto. Toto isté ste tvrdili aj vtedy, keď sa vás pýtali na to, že či sa očkovať dáte alebo nie. Veď vy sa tu hráte s ľudskými životmi! A vy idete spochybňovať toho, preto koho je ľudský život posvätný. Vy idete spochybňovať toho, kto dal na oltár svoju funkciu premiéra len kvôli tomu, aby mohol zachrániť čo najviac ľudských životov, resp. aby ochránil túto krajinu od najhoršieho. Vy Igorovi Matovičovi vyhadzujete na oči Sputnik v marci, kedy sme boli úplne najhorší, sme boli, priam tu bola katastrofa, pokiaľ išlo o počty nakazených a mŕtvych, tak sa Igor Matovič rozhodol spoločne s pánom vtedajším ministrom Krajčím, že dovezie Sputnik. Sputnik bola v tom čase spása pre Slovensko a nepočul som ani jedného z vás, ktorý by sa postavil za to, že, áno, s týmto Sputnikom treba očkovať čím skôr. To, že 13. marca bol Marek Krajčí odvolaný z funkcie a jednoducho, že nebolo možné, aby dotiahol kontrolu týchto šarží a ten ďalší príbeh poznáme, tak sa stalo to, áno, o čom hovoríte, že zo Sputnika sa stala blamáž, že sa zaočkovalo 14-tisíc ľudí. Ale nie je to spôsobené tým, že Igor Matovič doniesol Sputnik napriek tomu, že sme vtedy vedeli, že sa nikto nechce očkovať. Bolo to preto, lebo pravidelne všetci spochybňovali Sputnik s vami na čele. Ale keď sa bavíme o Sputniku, ja som nikdy nezažil, aby ktokoľvek chcel vyvodiť hmotnú zodpovednosť od vtedajšieho ministra zdravotníctva pána Rašiho v roku 2010, keď doviezol milión kusov dávok vakcín proti prasacej chrípke, z ktorej sa vyočkovalo 1,4 %. Všetky ostatné boli takpovediac vyliate do Dunaja a ešte sme zaplatili aj za likvidáciu týchto vakcín. Kde bola vtedy hmotná zodpovednosť, ktorú dnes tak túžobne očakávate, aby vyvodili spomínaní dvaja páni Krajčí s Matovičom. Spochybňujete, pán navrhovateľ, právny, resp. spochybňujete právny štát, že došlo k demontáži právneho štátu. No kto iný by mohol rozprávať o demontáži právneho štátu ako vy, ktorý ste už jeden rozobrali do poslednej šrubky, tak vy sa do toho rozumiete. Vám celkom zjavne vadí to, že polícia je riadená z Prezídia Policajného zboru mimochodom človekom, ktorý robil na Úrade vlády pod Robertom Ficom, vám vadí to, že táto polícia nie je riadená z hotela alebo z nejakej vinnej pivničky, toto je pre vás právny štát, ale toto už právny štát nie je, ak je riadený Policajný zbor tam, odkiaľ má byť, resp. z ministerstva vnútra. Vy tvrdíte to, že je škandál, keď inšpekcia ministerstva vnútra nabehne na NAKU a zoberie spisy. Toto je dôkaz toho, že polícia má skutočne otvorené ruky, má rozviazané ruky a nemá absolútne žiadne problém ísť aj do káuz, do ktorých by sa vaša polícia nikdy v živote nepustila. Do ktorých sa ani nepúšťala. Veď ako by sa mohla, keď Generálnu prokuratúru riadil Kočner, tak to si asi všetci povieme, že, že to možné nebolo. A vy... (Potlesk.) A vy vtedy, keď je zvolený generálny a špeciálny prokurátor spôsobom, akým Slovenská republika nikdy generálneho a špeciálneho prokurátora nezvolila, tak vy toto nazývate demontážou právneho štátu. Toto nie je demontáž právneho štátu, toto je demontáž sveta, ktorý ste si vy vytvorili a ktorý sa rúca, vážený pán navrhovateľ. Absolútne tristným dôvodom na odvolanie Igora Matoviča je aj veta vo vašom návrhu, kde tvrdíte, že Slovenská republika prišla diletantizmom o 900 mil. eur z plánu obnovy. Ak by ste toto povedali v Hornej Dolnej, tak tam to vám možno uveria, ale my všetci dnes vieme, že 900 mil. euro nám Európska komisia nedá len preto, pretože sme mali nadpriemerne dobré výsledky v rámci minulého roka v boji s pandémiou, boli sme lídrami v Európskej únii, pokiaľ išlo o európske, pokiaľ išlo o ekonomické výsledky, presne tie, ktoré vy teraz spochybňujete. Čiže ak toto by, má, má byť dôvod na odvolanie, tak vy hovoríte, že za úspech má byť niekto odvolaný. Gratulujem vám skutočne k takémuto, takémuto odvolávaniu. Plošné testovanie, pán navrhovateľ, plošné testovanie stálo presne toľko, koľko jeden váš ukradnutý mýtny tender, ktorého ste boli účastný. Rozdiel je ten, že kým plošným testovaním sa zachraňovali ľudské životy, tak mýtnym tendrom sa zachraňovala peňaženka vašich oligarchov. Plošné testovanie vyšlo na jedného obyvateľa 40 až 50 euro. Ja sa vás pýtam, koľko, koľko stojí pre vás jeden ľudský život? Ja tipujem nula euro, preferencie sú podstatnejšie. Áno, bolo to nekomfortné, bolo pre ľudí otravné, ale 400-tisíc odhalených prípadov koronavírusu hovorí samo za seba. Teraz si predstavte, čo by sa stalo, keby títo ľudia chodili slobodne po Slovensku? Veď my by sme museli zatvoriť celú ekonomiku na tri týždne, čo by spôsobilo ešte väčší ekonomický prepad, čo by vás, samozrejme, potešilo, ale nás, nás absolútne nie. (Potlesk.) Na záver mi dovoľte, páni a dámy, ešte jednu myšlienku. Ja to celý čas vníma tak, že vy sa neuveriteľne, ale neuveriteľne strachujete o vaše fleky. Vás ženie túžba po moci, na ktorú ste mali dvanásť rokov, ja verím, že tá človeka dokáže opantať strašne a vám chýba, ale dovoľte mi, aby som vám vyjadril aj presvedčenie, že k tomu minimálne ďalšie tri roky nedôjde. A to nedôjde ani napriek tomu, že všetko to, čo vy robíte, robíte nie preto, aby Slovensku bolo lepšie, aby bolo obyvateľom lepšie, ale aby bolo lepšie vám, vašim rodinným príslušníkom, vašim oligarchom, kamarátom. Ďakujem pekne. (Potlesk.)